Ego Robertus, Dei gratia Lingonensis episcopus, notum facio Girardum de Chereve et Milonem, fratrem ejus, et Nocherium filium Evrardi Grossi, et Milonem de Clareio, milites, et Joslenum, filium predicti Grossi esse homines ecclesie Sancte Marie de Moris de casamento Sancte Marie de Faverniaco. Sciendum quoque Nocherium de Simenroure, maritum domine Faceie quam diu vixit fuisse hominem ecclesie Beate Marie de Moris de predicto casamento Sancte Marie de Faverniaco et post ejus mortem predictam Faceiam uxorem ejus, hominium de eodem casamento de Faverniaco jam dicte ecclesie de Moris recognovisse et fecisse. Sunt autem de casamento ea que omnes illi quos superius nominavimus habent, et habebunt apud Loches, apud Buxerium, apud Villam super Arciam et apud Blaingny in finagiis earumdem villarum. Actum anno Domini MºCCºIIIIº.